NoHo Partners

NoHo Partners Oyj (vuoteen 2018 Restamax Oyj) on suomalainen ravintola-alan pörssiyhtiö. NoHo Partnersin omistukseen kuuluu noin 300 ruokaravintolaa, viihderavintolaa ja tapahtumaravintolaa Suomessa, Tanskassa ja Norjassa. Lisäksi NoHo Partners toimii aktiivisena sijoittajana Better Burger Society Groupissa. Euroopan kasvavalla premium-hampurilaismarkkinalla toimivan Better Burger Societyn tunnettuja brändejä ovat Friends&Brgrs ja Holy Cow!.

 Historia 
Restamax sai alkunsa Tampereella 1996 ravintola- ja pubiyrityksenä. Restamax listautui Helsingin pörssiin loppuvuonna 2013 Suomen ensimmäisenä ravintola-alan yhtiönä. Listautumisen yhteydessä järjestettiin listautumisanti, jonka järjestäneen Evli Pankin omat sijoitusrahastot merkitsivät valtaosan yleisölle tarjotuista osakkeista. Yhtiön liiketoiminta painottui tuolloin Suomen suurimpiin kaupunkeihin ja kauppa- ja kasvukeskuksiin. Restamaxia hallitsivat sen perustajat Timo Laine ja Mikko Aartio.

Henkilöstövuokrausliiketoiminta tuli osaksi Restamax-konsernia elokuussa 2014 Smile Henkilöstöpalvelujen (silloinen Staff Invest -konserni) hankinnan myötä. Ravintolaliiketoiminta laajentui maaliskuussa 2018 Tanskaan, missä Restamax operoi muutamaa kymmentä ravintolaa ja pubia.

Restamax tiedotti huhtikuussa 2018 ostavansa Royal Ravintolat, joka omisti Suomessa muun muassa ravintolat Savoyn ja Eliten. Restamax kertoi panostavansa yrityskaupan jälkeen jatkossa kansainväliseen kasvuun. Royal Ravintoloiden toimitusjohtajasta Aku Vikströmistä tuli yhtiön toimitusjohtaja, kun taas Restamaxin toimitusjohtaja Juha Helminen nimitettiin vastaamaan yhtiön ulkomaan toiminnoista.

Restamax pyrki listaamaan Smile Henkilöstöpalvelut Helsingin pörssiin vuonna 2018, mutta lokakuussa listautumisannin pääjärjestäjäksi valittu Nordea päätti vetäytyä hankkeesta. Yhtiöt arvioivat, että annissa ei olisi voitu saavuttaa tarpeeksi merkintöjä listautumisen toteuttamiseksi. Vuonna 2017 Smilen liikevaihto oli noin 75 miljoonaa euroa.

Hankittuaan Royal Ravintolat aiemmin keväällä Restamax-konserni muutti nimensä marraskuussa 2018. Uusi nimi, NoHo Partners Oyj, muodostui sanoista Nordic Hospitality Partners.

NoHo Partnersin ravintolaliiketoiminta laajentui Tanskaan vuonna 2018. Kansainvälinen kasvu jatkui huhtikuussa 2019, kun NoHo Partners laajensi liiketoimintaansa Norjaan 15 ravintolan hankinnan myötä. Smile Henkilöstöpalvelut puolestaan yhdistyi toisen suomalaisen henkilöstövuokrausyhtiön VMP:n kanssa elokuussa 2019. NoHo Partnersista tuli yhdistyneen yhtiön suurin osakkeenomistaja 30,27 prosentin omistusosuudella.

Helmikuussa 2020 uutisoitiin NoHo Partnersin ostavan 70 prosentin enemmistön hampurilaisketjuketju Friends & Brgrsista. Yrityskauppa astui voimaan 1. huhtikuuta. Maaliskuussa 2023 NoHo Partners osti Night People Groupilta Helsingissä toimivat yökerhot Kaivohuoneen, Apollo Live Clubin ja Maxinen. Samana vuonna yhtiö perusti yhdessä Intera Partnersin kanssa Better Burger Societyn, jonka ensimmäinen yritysostokohde oli sveitsiläinen premium-hampurilaisketju Holy Cow!. Holy Cow!:lla, oli tuossa vaiheessa Sveitsissä 16 ravintolaa. Samalla NoHo Partners sijoitti omistamansa Friends & Brgrs:n osakkeet Better Burger Societyyn. 

Vuonna 2024 NoHo Partners luopui omistuksestaan Eezy Oyj:ssä. Saman vuoden lokakuussa NoHo Partners kertoi ostavansa Tampereelta enemmistön H5-yhtiön liiketoiminnasta. Siihen kuuluu kahdeksan ravintolaa, jotka ovat H5 Bar & Cellar, Pub Kujakolli, ravintola Härlem, ravintola Pons, The Red Lion Pub, ravintola Tuoppi, Beerhouse Opaali sekä uuden Tammelan stadionin anniskelusta vastaava Kultainen Ilves.

Keväällä 2025 Better Burger Society irtosi NoHo Partners -konsernista NoHo Partnersin jatkaessa suurimpana omistajana. Järjestely tuki yhtiön strategiaa, jonka mukaisesti NoHo Partners keskittyy kansainvälisessä liiketoiminnassaan aktiiviseen sijoitustoimintaan. Toukokuussa 2025 yhtiö kertoi ostaneensa 65 prosentin enemmistön tanskalaisesta Halifax Burgers -hampurilaisketjusta. NoHo Partners omistaa ennestään Tanskassa myös Cocks & Cows -ketjun. Syyskuussa 2025 NoHo Partners osti 75 prosentin enemmistön smoothie- ja mehubaariketju Jungle Juice Barista.

 Omistajat 
NoHo Partnersin suurimmat osakkeenomistajat, tilanne 21. helmikuuta 2026.

 # Omistaja Osakemäärä Osuus 1.  Laine Capital Oy  5 262 844  25,01 % 2.  Mika Niemi  2 236 789  10,63 % 3.  Veikko Laine Oy  2 131 433  10,13 % 4.  Sr Evli Suomi Pienyhtiöt 925 000  4,40 % 5.  Sr Evli Suomi Select  553 624  2,63 %

 Lähteet 

 Aiheesta muualla 
 NoHo Partners

Luokka:Suomalaiset ravintolaketjut
Luokka:Suomalaiset pörssiyhtiöt
Luokka:Tamperelaiset yritykset